Oláh Szabolcs Biográfia

Oláh Szabolcs zenéjének karakterét a dallamokkal való különleges kapcsolata határozza meg, amelyek úgy áradnak teljes természetességgel, ösztönösen, hogy közben mindvégig hallatszik rajtuk az átgondoltság. A jól kivehető jazzgyökerekkel rendelkező gitárostól nem állnak távol a stílusbeli határvillongások sem, és itt jön képbe a munkásságának egy másik lényeges aspektusa. Oláh Szabolcs magabiztos arányérzékkel engedi be a különböző hatásokat a zenéjébe, ugyanazzal a higgadtsággal, ami a játékából is árad.

Tizenöt éves korában váltott hegedűről gitárra, az pedig már idejekorán, a gimnáziumi évei alatt kiderült, hogy a zeneszerzésben tud igazán kiteljesedni. 2001-ben kezdett el a Liszt Ferenc Zeneművészeti Egyetemen tanulni, Babos Gyula és Horányi Sándor tanítványaként, a következő évben pedig megalapította az első, a nemzetközi mezőnyben is elismerést szerzett kvartettjét, amellyel hazánkban és Olaszországban is díjat nyert, valamint turnézott Csehországban és fellépett a Technopolis Jazz Festivalon is, Athénban. Jazz zeneszerzés és hangszerelés szakon 2020-ban kezdte meg mesterképzését a Conservatorium van Amsterdam egyetemen.

A big band-hangszerelések iránti érdeklődése hozta magával, hogy 2005-ban alapító tagja lett a Modern Art Orchestrának, ez pedig azóta sem múló nyomott hagyott a zenéjén. A MAO zenei nyitottsága ugyanis sokszor meglepő, de mindig működőképes. Oláh Szabolcs zenéjéből ugyanaz az összpontosított derű sugárzik, amivel a Modern Art Orchestra nyúl az alkotáshoz, legyen szó műfajok egymásba oltásáról, vagy a jazzben legalábbis nem mindig szokványos kompozíciós technikák használatáról.

Tagja lett az interaktív zenés előadásokat színpadra állító Konzervnyitó Akciócsoportnak, Fekete-Kovács Kornél kvintettjének, játszott Szőke Nikoletta, és Dés András triójában is, a saját kvintettjét pedig 2012-ben alapította meg Ávéd Jánossal (szaxofon), Cseke Gáborral (zongora), Soós Mártonnal (bőgő), valamint az ütőhangszereken játszó Dés Andrással. A felállásnak három albuma jelent meg, a *Connection* (2013), a *Gleam* (2015), valamint a Kalmár Pannival készült *Álomösvény* (2016). Utóbbit követte 2017-ban a Cseke Gáborral készült duó-lemez (*Message from The Sun*), de komponált a Modern Art Orchestra számára is, a 2009-es *Eclectic Path*, valamint a 2018-ban megjelent *Winding Road* című albumokra. Oláh Szabolcs zenéje ezeken a lemezeken érett derűvel szólal meg, kellő érzékenységgel egyensúlyozva a lélek dolgai között.

2019-ben aztán Bögöthy Ádám (bőgő) és a szemtelenül laza Csízi László (dob) személyében új tagokkal pumpált friss vért a kvintettjébe, ennek eredménye a 2019 szeptemberében megjelent *Crystal Brook* című lemez, melyet a JazzMa.hu neves szaklap olvasói a 2019-es év legjobb albumának választottak. A tíz, a korábbiakhoz hasonlóan saját szerzeményt tartalmazó lemez folytatja a megkezdett utat, a korábbiaknál talán kissé légiesebben, de az Oláh Szabolcs esetében már sztenderdé vált összpontosított derűvel.

„Egy szerethető és szeretnivaló gitáros” (Alexander Schmitz - Jazz Podium, 2017)

„Ez a zene felemel, elégedetté és nyugodttá tesz.” (Mike Gates – UK Vibe, 2019)